Groep Wits-studente wil eksamen uitstelStudentebetogings op die Wits-kampus Dinsdag, 4 Oktober 2016. Foto: Twitter via @Abramjee Die Universiteit van die Witwatersrand het Woensdag aangekondig dat ŉ groep studente ŉ dringende interdik wil bekom om die eksamen te verhoed om voort te gaan. Duisende studente het die afgelope ses weke nie lesings bygewoon nie, op die vooraand van die eindjaareksamen, en het betoog vir gratis hoër onderrig. Shirona Patel, woordvoerder van Wits, het gesê die saak is Dinsdag in die Johannesburgse hooggeregshof aangehoor en uitspraak sal na verwagting Donderdag gelewer word. “Die universiteit bevestig dat die eksamen sal voortgaan soos geskeduleer,” het Patel gesê. “Die universiteit het individue in kennis gestel wat goeie rede het waarom hulle nie eksamen kan aflê nie, en dat dié individue kan aansoek doen vir ŉ uitstel.” Die groep studente wil hê die eksamen moet tot volgende jaar uitgestel word, of minstens met twee weke uitgestel word. Die eksamen moet Donderdag begin. Die #FeesMustFall-veldtog is gekenmerk deur geweld, beserings en vandalisme en voortgesette botsings tussen betogende studente en die polisie. Pravin Gordhan, minister van finansies, het tydens sy mediumtermynbegrotingstoespraak gesê die regering sal ŉ bykomende R17,6 miljard beskikbaar maak om hoër onderrig oor die volgende drie jaar tot 2019 te finansier. Dit volg ná ŉ bykomende R5,6 miljard wat by universiteitsubsidies bygevoeg is om die nul persent verhoging vir die 2016- akademiese jaar te finansier. Gordhan het gesê die tesourie het voorspel dat uitgawes vir naskoolse opleiding en onderrig teen 2019 met 9,2% sou verhoog.